Бу қетимқи йиғинда сөз қилған йәнә бир мутәхәссис вашингтон шәһридики "йеңи линийә институти" ниң тәтқиқатчиси доктур әзим ибраһим болди. У хитай һөкүмитиниң 2019-йили июл ейида бирләшкән дөләтләр тәшкилатида уйғур қирғинчилиқи мәсилидә һасил болған 22 дөләттин тәшкил тапқан хәлқаралиқ иттипаққа қарши өз алдиға 37 дөләтни сәпәрвәр қилип "хитай иттипақи" һасил қилғанлиқини тәкитләш арқилиқ шу вақиттила мусулман дөләтлириниң мутләқ көп қисминиң хитайни һемайә қилиши аччиқ реаллиққа айлинип болғанлиқини көрсәтти. Доктур әзим ибраһимниң қаришичә, хитайниң уйғурларға қирғинчилиқ қилиши һәмдә дуняниң, җүмлидин ислам дунясиниң буниңға сүкүт қилиши маһийәттә хитайниң бу хил зулумни өзиниң тәсири йәткәнлики җайға кеңәйтишигә сүкүт қилғанлиққа баравәр болидикән. Әгәр бу һал давам қилса техиму көп қирғинчилиқ оттуриға чиқидикән. Хитай һөкүмитиниң күчлүк тәсири мәвҗут болған бермидики роһинга мусулманлириниң қирғинчилиққа учириши буниңдики бир җанлиқ мисал икән. Йәнә келип ши җинпиң башчилиқидики хитай компартийәсиниң йиганә хитай кимлики асасидики "миллий дөләт" бәрпа қилиш урунушлири нөвәттә бу хилдики зулумниң уйғурлардин һалқип башқа милләтләргә вә динларға йейилишиға йол ачмақта икән. Техиму муһими бу хил үлгиләр алдида демократийә вә кишилик һәқлирини йүксәк орунға қоюп кәлгән ғәрп дуняси, җүмлидин германийәгә охшаш қудрәтлик дөләтләрму хитай билән болидиған милярд-милярд америка доллирилиқ содиниң меһридин кечәлмәй уйғурлар мәсилисигә көз юммақта икән.